《同厉三志卢大漘酌性公总持丈室》
清代·姚燮

人天香饭林，斗室瓮中月。是于六根外，营此狮子窟。

城山缭翠屏，晚浦雨初歇。低云包钟声，不使散蓬渤。

置筵松下堂，苾然茗浇饽。细糁成雪花，腻我唾衫滑。

风摇烛渐微，人影向烟没。继爇光明镫，听龙语空钵。

斯时屋楞间，雾海正辽阔。略见窗隙澜，摇动绣幡活。

下有掣浪鲸，上有睨霄鹘。师持金刚宝，智慧炯毫发。

授客定止心，邀坐大津筏。诸君非木偶，有狂胡不发？

缚身苦众魔，谁能断手辣？愿以舍利坚，琢为我诗骨。

了此半偈参，在胸已无物。讵忧山鬼睇，来蛊居士佛。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。